Busbestuurder in Jhb geskietArgieffoto Foto: ER24 ŉ Busbestuurder is in ŉ ernstige toestand nadat hy Woensdagoggend op Ontdekkersweg in Newlands, wes van Johannesburg, geskiet is. Werner Vermaak, woordvoerder van ER24, het gesê paramedici is omstreeks 06:00 na die toneel ontbied, waar hulle die bus aan die kant van die pad naby die Mollie-wisselaar aangetref het. “Die busbestuurder, in sy 50’s, is in sy maag gewond. Nog ŉ persoon, wat vermoedelik ŉ passasier was, het ŉ skraapwond aan sy maag opgedoen,” het Vermaak gesê. Volgens Vermaak het die busbestuurder verduidelik dat ŉ onbekende hoeveelheid verdagtes op die bus geklim het toe hy naby die busstop in Mollieweg stilgehou het en op die bus losgebrand het. “Daar was glo verskeie passasiers aan boord, maar gelukkig is niemand anders beseer nie.” Die beseerdes is na ŉ nabygeleë hospitaal geneem vir verdere behandeling. Die motief vir die aanval is nie bekend nie. Die polisie is na die toneel ontbied en ondersoek die voorval.